種蘭
作者：陳陶
朝代：唐

paragraphs: 種蘭幽谷底，四遠聞馨香。
春風長養深，枝葉趁人長。
智水潤其根，仁鋤護其芳。
蒿藜不生地，惡鳥弓已藏。
椒桂夾四隅，茅茨居中央。
左鄰桃花塢，右接蓮子塘。
一月薰手足，兩月薰衣裳。
三月薰肌骨，四月薰心腸。
幽人飢如何，採蘭充餱糧。
幽人渴如何，醞蘭爲酒漿。
地無青苗租，白日如散王。
不嘗仙人藥，端坐紅霞房。
日夕望美人，佩花正煌煌。
美人久不來，佩花徒生光。
刈穫及葳蕤，無令見雪霜。
清芬信神鬼，一葉豈可忘。
舉頭愧青天，鼓腹詠時康。
下有賢公卿，上有聖明王。
無階荅風雨，願獻蘭一筐。